Valitsus otsustas riigi eelarvestrateegia 2017-2020 raames vabastada tööandja alates 2018. aastast erisoodustusmaksust juhul, kui ta toetab kuni 400 euroga aastas oma töötaja liikumisharrastusi ja tervise edendamist, kirjutab Äripäev.
„Selle muudatuse idee on julgustada tööandjaid senisest rohkem panustama oma töötajate tervisesse. Tõsi, 100 eurot kvartalis ei ole mõeldud selleks, et see kataks näiteks ühe töötaja spordiklubi kuutasu kogu kulu, vaid me eeldame ka töötaja enda panust,“ selgitas peaminister Taavi Rõivas, kelle hinnangul väärib märkimist, et eelnõu jõustumisel on maksusoodustus Eestis sama suur kui Soomes.
Rahandusministeeriumi ettepaneku alusel vabastatakse tööandja erisoodustusmaksust, kui ta toetab kuni 100 euro eest kvartalis oma töötaja regulaarset treeningharrastust või spordisaali kasutamist. Samuti käivad maksuvabastuse alla töötaja rahvaspordiürituste osavõtutasud, kulud spordirajatiste ülalpidamiseks ning taastusravi ehk näiteks füsioterapeudi või tegevusteraapia teenuse kasutamine.
Eelnõu järgi ei käi vabastuse alla spordivarustuse soetamine. Samuti ei ole maksuvabastust lubatud üle kanda tööandja teistele töötajatele või ühest kvartalist teise, kui soodustus kasutamata jäi.
Lisaks otsustas valitsus juba 2017. aastast käsitleda tööandja poolt vabatahtlikult makstavat ajutise töövõimetuse hüvitist haiguse 2.-3. päeva eest sotsiaalmaksuga maksustamisel sarnaselt 4.-8. haiguspäeva eest makstava hüvitisega ehk sotsiaalmaksuvabalt.